钦定古今图书集成/方舆汇编/职方典/第1281卷 > 《永州龙兴寺息壤记》前人
## 钦定古今图书集成/方舆汇编/职方典/第1281卷 > 《永州龙兴寺息壤记》前人

永州龙兴寺东北陬有堂，堂之地隆然，负砖甓而起
者，广四步，高一尺五寸。始之为堂也，夷之而又高，凡
持锸者尽死。永州居楚越间，其人鬼且禨，由是寺之
人皆神之，人莫敢夷。《史记天官书》及《汉志》有地长之
占，而亡其说。甘茂盟息壤，盖其地有是类也。昔之异
书有记洪水滔天，鲧窃帝之息壤以堙洪水，帝乃令
“祝融杀鲧于羽郊。”其言不经见。今是土也，夷之者不
幸而死，岂帝之所爱耶？南方多疫，劳者先死，则彼持
锸者，其死于劳且疫也，土乌能神？余恐学者之至于
斯，征是言而唯《异书》之信，故记于堂上。